materialist
En materialist er en detailhandlende med artikler til syge- og sundhedspleje samt kosmetik, rengøringsmidler, krydderier, naturmedicin m.m. Oprindelig indkøbte materialister (ligesom tidligere også apoteker) råvarer, kemikalier m.m. til afvejning, men i dag sælges udelukkende færdigvarer, mest som mærkevarer.
Materialisterne har ofte stået i et modsætningsforhold til apotekerne, hvis eneret til forhandling af lægemidler de angreb; en del materialistforretninger blev drevet af farmaceuter, der ikke opnåede bevilling til at drive apotek. En betydelig sejr vandt materialisterne med en højesteretsdom i 1957, som fastslog, at vitaminpræparater i form af kosttilskud ikke var forbeholdt apotekerne.
I 1975 gav Lægemiddelloven materialister og andre handlende lov til at sælge naturmedicin, og fra 2001 har de kunnet sælge håndkøbslægemidler.
Et flertal af landets materialister er sammensluttet i kæden Matas A/S.